Markteater-hoës onskuldig aan rassisme, knoeiery | Netwerk24
Sharks sirkel om Manu ná hy Tigers vaarwel roep
Die Sale Sharks wil met alle mag en mening die Engelse toetssenter Manu Tuilagi kontrakteer.
Chiefs kla oor blaser se blaps
Dit was een van die hoogtepunte van die wedstryd, maar die Chiefs was agterna erg omgekrap nadat die Hurricanes-stelskopper Jordie Barrett sy strafskop pale toe veel nader geneem het as waar die oortreding plaasgevind het.
Groot dors na peperduur whiskies ná verbod eindig
Die aanlyn verkope van peperduur whiskies wat deur die spesialis whisky-winkel WhiskyBrother verkoop word, het van begin Junie af met 640% gestyg teenoor ’n jaar tevore.
Markteater-hoës onskuldig aan rassisme, knoeiery
26 Maart 2020 16:51
Ismail Mahomed, uitvoerende hoof van die Markteater in Johannesburg. Foto: Suzy Bernstein
Die raad van die Markteater-stigting (MTF) het in ’n tugverhoor bevind dat vyf van sy werknemers – insluitend sy uitvoerende hoof, Ismail Mahomed – onskuldig op ’n reeks aanklagte teen hulle is.
Die verhore van Mahomed, Christine McDonald, finansiële hoof, Perpetua Matsha, mensehulpbronne-bestuurder, Zama Buthelezi, bemarkingsbestuurder, en die reklameagent Lusanda Zokufa het gevolg op ’n forensiese ondersoek na dié Johannesburgse teater se sake. Die ondersoek is in Augustus 2018 deur Nathi Mthethwa, minister van sport, kuns en kultuur, aangevra.
Mthethwa het die forensiese ondersoek, wat deur Morar Incorporated behartig is, aangevra nadat bewerings van rassisme, nepotisme en finansiële knoeiery deur van die teater se personeel geopper is. Onder meer die Mail & Guardian en The Sowetan het oor die bewerings berig gedoen.
Netwerk24 het in Januarie verlede jaar berig dat die forensiese ondersoek afgehandel en ’n vertroulike verslag met die bevindinge aan die raad oorhandig is.
Die raad het Woensdag in ’n mediaverklaring bekend gemaak dat daar “geen gronde” vir die aantygings teen al vyf die werknemers is nie.
“Die verhore kon geen bewyse van nepotisme deur die uitvoerende hoof vind nie, waaroor in Mail & Guardian berig is en waarin die oudwerknemer Yusrah Bardien betrek is; geen bewyse van rassisme deur die uitvoerende hoof nie, soos waaroor in The Sowetan berig is, en geen bewyse van knoeiery ter waarde van R100 miljoen deur die finansiële hoof nie, waaroor in The Star berig is,” lui die verklaring.
Die raad het ook ’n destydse skriftelike waarskuwing aan Matsha teruggetrek en gesê hy “berou” die uitwerking wat die bewerings, ondersoeke en verhore op al vyf die werknemers se professionele en persoonlike lewe gehad het.
Die raad berou dit ook dat ’n omgewing geskep is wat tot talle bedankings, insluitende dié van Bardien, gelei het.
Mahomed het in ’n verklaring gesê die proses wat ontvou het was “jammerlik en moeisaam”.
“Ons is egter bly dat ons integriteit, reputasie en toewyding tot die kunste en die kreatiewe en kulturele sektor ongeskonde is, dat ons saam met die personeel en die raad van die MTF hierdie ongelukkige hoofstuk in die geskiedenis van die MTF kan afsluit, en dat ons kan voortgaan om die nalatenskap van die instelling te eer,” het hy gesê.
Meer oor: Knoeiery | Nathi Mthethwa | Markteater | Rassisme
Leë teater, maar wêreld luister
Covid-19 kelder kunste in Kaap